સંસ્થામાં સેવા આપતા નિવૃત્ત પ્રાધ્યાપક શ્રી વી. જી. વાઢેલે સંશોધન, જહેમત અને નિરુપણનો ત્રિવેણી સંગમ રચીને મહિપતરામ રૂપરામ આશ્રમના સવાસો વર્ષના ઈતિહાસનું દસ્તાવેજીકરણ કર્યું છે. આ પુસ્તકનું શીર્ષક છે -‘મહોર્યાં અહીં ગુલમહોર' ખૂબ અર્થસભર અને ઉત્સાહવર્ધક છે. પ્રો. વાઢેલનું આ પુસ્તક સંસ્થાના સવાસો વર્ષનો ઈતિહાસ તો સુપેરે પ્રસ્તુત કરે છે, પણ સાથે સાથે ગુજરાતના તે સમયના સમાજનું આધારભૂત ચિત્રણ પણ કરે છે. સંસ્થા કે વ્યક્તિના બહુમાનમાં લખાતાં સંસ્મરણો સદગુણોનો મહિમા કરે છે અને કરવો જોઈએ પણ આ પુસ્તક સમગ્ર સમાજનાં મૂલ્યો, પ્રશ્નો, મથામણ, સમર્પણ અને સેવા દ્વારા સુધારાને આપણી સમક્ષ મૂકે છે.